Талант Дуйшабаеў

**Тала́нт Мушанбэ́тавіч Дуйшаба́еў** (; нарадзіўся 2 чэрвеня 1968 году, Фрунзэ) — савецкі, расейскі і гішпанскі гандбаліст, адзін з найлепшых гульнёвых у гісторыі гандболу. Найлепшы гандбаліст сьвету (1994, 1996). Заслужаны майстар спорту СССР (1992). Другі гандбаліст XX стагодзьдзя паводле апытаньня Міжнароднай фэдэрацыі гандболу (2000).

## Жыцьцяпіс
Паводле нацыянальнасьці — кіргіз. Выхаванец кыргіскай школы гандболу. Прафэсійную кар’еру пачаў у маскоўскім ЦСКА.

Талант Дуйшабаеў быў капітанам зборнай СНД, якая стала чэмпіёнкай Алімпійскіх гульняў 1992 року, і зборнай Расеі — чэмпіёнкі сьвету-1993. Акрамя таго, на Алімпіядзе-1992 ён стаў найлепшым бамбардырам спаборніцтва з 47 мячамі.

Па распадзе СССР пераехаў гуляць у Гішпанію, у 1995 прыняў ейнае грамадзянства. З гішпанскай зборнай Дуйшабаеў тройчы браў удзел у Алімпійскіх гульнях і заваяваў два бронзавыя мэдалі — у Атланце і Сыднэі. Тройчы за гэты пэрыяд каманда Дуйшабаева станала прызэркай чэмпіянатаў Эўропы (1996, 1998, 2000).

Асноўныя дасягненьні ў клюбнай кар’еры Таланта Дуйшабаева зьвязаныя з камандай «Кантабрыя» з Сантандэру, зь якой ён двойчы перамагаў у чэмпіянаце Гішпаніі і Кубку кубкаў, і з клюбам зь мястэчка Сьюдад-Рэаль, куды ён прыйшоў у 2001 року. У сэзоне-2003/04 гэты клюб упершыню ў сваёй гісторыі стаў чэмпіёнам Гішпаніі, а праз год дайшоў да фіналу Лігі чэмпіёнаў.

У чэрвені 2005 адбыўся разьвітальны матч Дуйшабаева, які абвясьціў пра пераход на трэнэрскую працу. У першы ж год на пасадзе трэнэра «Сьюдад-Рэалю» Дуйшабаеў прывёў клюб да перамогі ў Лізе чэмпіёнаў.

У сэзоне-2006/07 з прычыны траўмы асноўнага гульнёвага «Сьюдад-Рэалю» славенца Ураша Зормана 38-гадовы Дуйшабаеў быў вымушаны вярнуцца на пляцоўку. Вялікі гандбаліст хутка аднавіў гульнявыя кандыцыі — у лістападзе 2006 ягоны клюб перамог у Супэркубку Эўропы, а пасьля і ў нацыянальным чэмпіянаце.

З 2008 року, калі Дуйшабаеў зноўку засяродзіўся на трэнэрскай працы, «Сьюдад-Рэаль» двойчы выйграваў Лігу чэмпіёнаў і тройчы станавіўся чэмпіёнам Гішпаніі.

8 студзеня 2014 року Талант Дуйшабаеў быў прызначаны галоўным трэнэрам польскага клюбу «Вівэ Таргі Кельцы». Адначасна з 8 кастрычніка 2014 трэніруе зборную Вугоршчыны.

## Дасягненьні

### Зборныя
* Алімпійскі чэмпіён (1992)
* Бронзавы прызэр Алімпійскіх гульняў (1996, 2000)
* Чэмпіён сьвету (1993).
* Срэбны прызэр чэмпіянату Эўропы (1996, 1998)
* Бронзавы прызэр чэмпіянату Эўропы (2000).

### Клюбныя
* Пераможца Лігі чэмпіёнаў (1994)
* Срэбны прызэр Лігі чэмпіёнаў (2005)
* Уладальнік Кубка Кубкаў (2002, 2003)
* Уладальнік Кубка ЭГФ (1993)
* Уладальнік Супэркубка Эўропы (2006)
* Чэмпіён Гішпаніі (1993, 1994, 2004, 2007)
* Уладальнік Кубка Гішпаніі (1993, 1994, 1997, 2004, 2005, 2007)
* Уладальнік Супэркубка Гішпаніі (2005)

### Трэнэрскія
* Пераможца Лігі чэмпіёнаў (2006, 2008, 2009)
* Срэбны прызэр Лігі чэмпіёнаў (2010, 2011, 2012)
* Уладальнік Супэркубка Эўропы (2008)
* Чэмпіён Гішпаніі (2007, 2008, 2009, 2010)
* Уладальнік Кубка Гішпаніі (2006, 2008, 2010)

## Крыніцы

## Вонкавыя спасылкі
* Профіль  на SportsReference.com

Катэгорыя:Нарадзіліся ў Бішкеку
Катэгорыя:Гішпанскія гандбалісты
Катэгорыя:Расейскія гандбалісты
Катэгорыя:Савецкія гандбалісты
Катэгорыя:Заслужаныя майстры спорту СССР
Катэгорыя:Алімпійскія чэмпіёны Аб’яднанай каманды
Катэгорыя:Алімпійскія чэмпіёны па гандболе
Катэгорыя:Чэмпіёны летніх Алімпійскіх гульняў 1992 году
Катэгорыя:Прызэры летніх Алімпійскіх гульняў 1996 году
Катэгорыя:Прызэры летніх Алімпійскіх гульняў 2000 году
Катэгорыя:Гандбалісты і гандбалісткі на летніх Алімпійскіх гульнях 1992 году
Катэгорыя:Гандбалісты і гандбалісткі на летніх Алімпійскіх гульнях 1996 году
Катэгорыя:Гандбалісты і гандбалісткі на летніх Алімпійскіх гульнях 2000 году
Катэгорыя:Гандбалісты і гандбалісткі на летніх Алімпійскіх гульнях 2004 году
Катэгорыя:Чэмпіёны сьвету па гандболе
Катэгорыя:Гішпанскія гандбольныя трэнэры
Катэгорыя:Чэмпіёны і чэмпіёнкі Гішпаніі па гандболе
Катэгорыя:Гандбалісты клюбу ЦСКА Масква
Катэгорыя:Гандбалісты клюбу «Кантабрыя» Сантандэр
Катэгорыя:Гандбалісты клюбу «Нэтэльштэт-Любэке»
Катэгорыя:Гандбалісты клюбу «Міндэн»
Катэгорыя:Гандбалісты клюбу «Сьюдад-Рэаль»